Uredba Sveta (ES) št. 411/98

z dne 16. februarja 1998

o dodatnih standardih za zaščito živali, ki se uporabljajo za cestna vozila za prevoz rejnih živali na vožnjah, daljših od osem ur

SVET EVROPSKE UNIJE JE,

ob upoštevanju Direktive Sveta 91/628/EGS z dne 19. novembra 1991 o zaščiti živali med prevozom [1] in zlasti člena 13(1) Direktive,

ob upoštevanju predloga Komisije,

ker je treba v skladu s členom 5(A)(1)(c) Direktive 91/628/EGS določiti zahteve, ki se uporabljajo za prevozna sredstva, ki bodo zagotovile skladnost z zahtevami Skupnosti v zvezi z dobrim počutjem živali in predvsem tiste, ki jih je treba določiti v skladu z členom 13(1);

ker je treba, ko se domači kopitarji in domače živali, kot so govedo, ovce, koze in prašiči, prevažajo več kakor osem ur, določiti standarde, ki se uporabljajo za vrsto prevoza, ki ga pokriva ta uredba, poleg tistih, določenih v poglavju VII(3) Direktive 91/628/EGS za uporabljena prevozna sredstva;

ker se živali zadevnih vrst prevažajo večinoma po cesti; ker je zato primerno, da se na začetni stopnji določijo dodatni standardi, s katerimi morajo biti v skladu vsa cestna vozila, da bi se uporabljala za prevoz zadevnih vrst živali na vožnjah, daljših od osem ur;

ker so ti dodatni standardi, s katerimi morajo biti cestna vozila v skladu, določeni brez poseganja v ukrepe, ki bodo verjetno sprejeti naknadno v zvezi z dodatnimi standardi, ki se uporabljajo za prevoz rejnih živali z drugimi prevoznimi sredstvi, predvsem pri prevozu z železnico ali po morju; ker se določbe poglavja VII(3) Priloge k Direktivi 91/628/EGS do sprejetja takšnih prihodnjih ukrepov še naprej uporabljajo za prevoz rejnih živali s temi drugimi prevoznimi sredstvi;

ker je treba zagotoviti dobro počutje zadevnih živali, morajo dodatni standardi določiti nekatere posebne obveznosti predvsem v zvezi z dostopom do vozil, ločevanjem živali s premičnimi razdelki, podrobno ureditvijo glede hranjenja, pitja in primernega prezračevanja, ki temelji na umetnem prezračevalnem sistemu ali na sistemu, ki bo zagotovil skladnost s predpisanim razponom temperature;

ker izbira med zgoraj navedenima sistemoma ne sme vplivati na načelo prostega gibanja živali,

SPREJEL NASLEDNJO UREDBO:

Člen 1

Kjer čas prevoza prekorači osem ur, določenih v poglavju VII(2) Priloge k Direktivi 91/628/EGS, morajo biti cestna vozila za prevoz znotraj Skupnosti domačih kopitarjev ter domačih živali, kot so govedo, ovce, koze in prašiči v skladu z dodatnimi zahtevami, določenimi v Prilogi k tej uredbi.

Člen 2

Najpozneje do 31. decembra 2003 Komisija predloži Svetu poročilo, izdelano na podlagi mnenja Znanstvenega veterinarskega odbora o izvajanju te uredbe in bolj natančno o uporabi različnih prezračevalnih sistemov, skupaj z ustreznimi predlogi, ki upoštevajo sklepe tega poročila.

Svet odloča o teh predlogih s kvalificirano večino najpozneje v šestih mesecih po njihovi predložitvi.

Člen 3

Ta uredba začne veljati z dnem objave v Uradnem listu Evropskih skupnosti.

Uporablja se od 1. julija 1999.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. februarja 1998

Za Svet

Predsednik

J. Cunningham

[1] UL L 340, 11.12.1991, str. 1. Direktiva, kakor je bila nazadnje spremenjena z Direktivo 95/29/ES (UL L 148, 30.6.1995, str. 52).

--------------------------------------------------

PRILOGA

DODATNI STANDARDI ZA CESTNA VOZILA ZA PREVOZ REJNIH ŽIVALI NA VOŽNJAH, DALJŠIH OD OSEM UR

1. STELJA

Brez poseganja v določbe drugega stavka poglavja I(A)(5) Priloge k Direktivi 91/628/EGS, mora biti živalim zagotovljen primeren material za steljo, ki:

(a) zagotavlja njihovo udobje; količina se razlikuje glede na:

- vrsto in število živali, ki se prevažajo,

- čas prevoza,

- vreme;

(b) zagotavlja primerno vpijanje in disperzijo urina in blata živali.

2. KRMA

Kjer je treba zaradi vrst in kategorij živali, ki se prevažajo, in zaradi časa prevoza, določenega v poglavju VII(4) Priloge k Direktivi 91/628/EGS, živali med prevozom nahraniti, veljajo naslednje določbe:

(a) vozilo, uporabljeno za prevoz, mora prevažati zadostno količino primerne krme za prehranjevalne potrebe zadevnih živalih med zadevnim prevozom;

(b) med prevozom mora biti krma zavarovana pred vremenskimi vplivi in okuževalci, kot so predvsem prah, gorivo, izpušni plini, urin in blato živali;

(c) kjer je za krmljenje živali nujna uporaba posebne opreme (korita, posode ali katera koli druga primerna sredstva za razdeljevanje krmil), se mora ta oprema prevažati na vozilu, ustrezati mora svojemu namenu in biti očiščena pred in po uporabi ter razkužena po vsakem prevozu;

(d) kjer se uporablja zgoraj opisna oprema za krmljenje, mora biti oblikovana tako, da ne poškoduje živali in da se lahko, če je treba, pritrdi na določen del vozila, da se ne bi prevrnila. Ko se vozilo premika, mora biti oprema, ki trenutno ni v uporabi, shranjena v delu vozila, ki je ločen od živali.

3. DOSTOP

Vozila za prevoz morajo biti opremljena tako, da je vedno omogočen neposreden dostop do vseh živali, ki se prevažajo, da se jih lahko pregleda in primerno oskrbi, vključno predvsem s krmljenjem in napajanjem.

4. PREZRAČEVANJE

Vozilo mora biti opremljeno s primernim prezračevalnim sistemom, da je stalno zagotovljeno dobro počutje živali, ki se prevažajo, pri čemer se upošteva predvsem naslednja merila:

- načrtovan prevoz in njegovo trajanje,

- tip uporabljenega vozila (odprt ali zaprt),

- notranjo in zunanjo temperaturo, ki je posledica atmosferskih pogojev, ki se lahko pojavijo med načrtovanim prevozom,

- specifične fiziološke potrebe različnih vrst, ki se prevažajo,

- gostoto nakladanja, predvideno v poglavju VI Priloge k Direktivi 91/628/EGS, in razpoložljiv prostor nad živalmi.

Sistem mora biti oblikovan tudi tako, da:

- se lahko uporablja, kadarkoli so živali v vozilu, ne glede na to, ali vozilo stoji ali se premika,

- zagotavlja učinkovito cirkulacijo zraka.

V ta namen morajo prevozniki zagotoviti:

- bodisi umeten prezračevalni sistem, katerega podrobnosti se določijo po posvetovanju z Znanstvenim veterinarskim odborom v skladu s postopkom, določenim v členu 17 Direktive 91/628/EGS,

- ali prezračevalni sistem, ki za vse živali v vozilu zagotavlja vzdrževanje temperaturnega razpona od 5 °C do 30 °C, z dovoljenim odstopanjem + 5 °C, odvisno od zunanje temperature. Ta sistem mora biti opremljen tudi s primerno nadzorno napravo.

Možnost izbire med tema dvema sistemoma ne posega v načelo prostega gibanja živali.

5. RAZDELKI

5.1. Vozilo mora biti opremljeno z razdelki, tako da je prostor mogoče razdeliti na oddelke.

5.1.1. Razdelki morajo biti zgrajeni tako, da se s postavitvijo v različne položaje velikost oddelka lahko prilagodi posebnim zahtevam in tipu, velikosti in številu živali.

6. OSKRBA Z VODO

6.1. Vozilo mora biti opremljeno s priključkom, ki med postanki omogoča oskrbo z vodo.

6.1.1. Vozilo mora biti opremljeno s pritrjenimi ali premičnimi napravami, primernimi za različne vrste živali, npr. koriti, skledami ali cuclji, ki služijo napajanju živali v vozilu. Te naprave morajo biti tako oblikovane, da se živali ne morejo poškodovati.

6.2. Brez poseganja v določbe iz 6.1 in 6.1.1 morajo biti vozila za prevoz prašičev, odvisno od njihove kapacitete, števila živali, ki se prevažajo, in načrtovanih postankov med prevozom, opremljena z enim ali več rezervoarji za vodo, zadostne kapacitete, da lahko živali med prevozom pijejo, kadar želijo.

Ti rezervoarji za vodo morajo biti oblikovani tako, da se lahko izpraznijo in očistijo po vsakem prevozu in morajo biti opremljeni s sistemom, ki omogoča nadzorovanje ravni vode, da se lahko v katerem koli primernem trenutku med prevozom ponovno napolnijo. Povezani morajo biti z napravami za pitje v predelkih, ki morajo biti vzdrževani, da imajo prašiči stalen dostop do vode. Poleg zgoraj navedenega sistema se vzporedno lahko uporablja razprševalni sistem za škropljenje prašičev.

--------------------------------------------------